དེ་རིང་ནི་དུས་ཀྱི་བཅས་མཚམས་ཉིན་མཐའ་མ་དེ་ཡིན་པས་སྔ་དྲོ་༧སྐྱབས་རྗེ་ཡོངས་འཛིན་རིན་པོ་ཆེ་མཆོག་གཤེན་བསྟན་དར་རྒྱས་གླིང་གི་ཚོགས་ཁང་དུ་སྤྱན་དྲངས་ནས་གདམས་ངག་གི་གནང་སྦྱིན་བསྩལ་ཏེ།ཁྱེད་ཚོས་ཉིན་ལྟར་འཇའ་ལུས་ཉེར་བཞིས་རྗེས་སུ་བཞག་པའི་ཞལ་གདམས་རྣམས་ལ་རིམ་པས་ཉམས་ལེན་གནང་ཡོད་རྒྱུ་རེད།འཇའ་ལུས་ཉེར་བཞི་ནི་གཅིག་རྗེས་གཉིས་མཐུད་བར་མ་ཆད་པར་འཇའ་ལུས་སུ་ཕེབས་པའི་ཞང་ཞུང་སྙན་རྒྱུད་ཀྱི་བླ་མའི་གྲངས་ཀ་བརྩིས་བཞག་པ་ཞིག་རེད།རེད་དེ།འཇའ་ལུས་ཉེར་བཞིའི་གོང་དུ་དགོངས་རྒྱུད་སྟོན་པ་དགུ་དང་།ཉེར་བཞིའི་རྗེས་ཀྱི་ཉེར་ལྔ་པ་སྤྲུལ་སྐུ་ཏ་པི་ཧྲི་ཙ་དང་།ཉེར་དྲུག་པ་གྱེར་སྤུངས་སྣང་བཞེར་ལོད་པོ་གཉིས་ལ་སྤྲུལ་སྐུ་དྲིན་ཆེན་གཉིས་ཟེར་གྱི་ཡོད་རེད།དེ་ནས་མར་ལ་ཞང་ཞུང་སྨར་གྱི་གྲུབ་ཆེན་དྲུག་ཡོང་གི་ཡོད་རེད།ཅེས་པ་སོགས་དང་།ཞང་ཞུང་སྨར་གྱི་གྲུབ་ཆེན་རེ་རེའི་རྣམ་ཐར་དང་སྦྲགས་ནས་གདམས་ངག་ཉམས་སུ་ལེན་པར་སྙིང་རུས་བསྐྱེད་དགོས་པའི་དཔེ་མཚོན་ཡ་མཚན་ཅན་རྣམས་གསུངས་པ་དང་།དེ་བཞིན་རྒྱུད་པ་འཁྲུག་ཅན་དང་འཁྲུག་མེད།བཀའ་ཉམས་གཉིས་ཀྱི་རྒྱུད་པའི་འདུས་སོ་བཅས་ཇི་ལྟར་བྱུང་ཚུལ་བཅས་ཀྱི་གསུང་ཁྲིད་ཤིན་ཏུ་སྨར་བར་གསུངས།